**Хорови празници Шумен**

Детско-юношеските хорови празници носят името на шуменския просветител и културен деятел Добри Войников - виден възрожденски общественик, учител, историк, литератор, драматург, режисьор, музикант, диригент, композитор.

С вярно разбиране за социално-възпитателните функции на хоровото пеене, е Добри Войников основава през 1858 година в Шумен **първия български многогласно пеещ ученически хор** и с това полага началото на една традиция, която се оказва особено важна за националната ни музикална култура.

През 1971 година предвид големият престиж и впечатляващи успехи на българските хорове у нас и в чужбина, Венета Вичева среща безрезервната подкрепа на градското ръководство и през месец април прозвучават чудесните детски гласове на първия концерт от Първите хорови празници.

Проф. Георги Димитров - основоположникът на българската хорово-диригентска школа, става първият почетен председател на организационния комитет на Празниците, а незабравимият Бончо Бочев - основател и диригент на хор “Бодра смяна”, запалва първия фестивален огън. Голямо внимание и грижа към детското ни хорово изкуство проявяват големите български композитори и хорови деятели: акедемик Петко Стайнов, проф. Панчо Владигеров, проф. Георги Димитров, Ангел Манолов, Крум Бояджиев, Тодор Попов, Петър Ступел и др. Изтъкнати наши и чуждестранни композитори, диригенти, музикални педагози, музиковеди са постоянни гости на хоровите празници – Владимир Соколов, Юрий Чичков, Мераб Парцхаладзе, Владимир Шаинский .

От тогава и до днес, през две години, в първите дни на април, град Шумен става столица на детско-юношеското хорово пеене - събитие започнало като национална изява, а от 2011 година се превръща в международна. Съвсем заслужено в химн на фестивала се превръща песента „На Добри Войников“ от композитора Александър Танев по стихове на Стилиян Чилингиров.

Международните детско-юношески хорови празници „Добри Войников” са гордост за град Шумен и са единственият хоров фестивал в България, който 48 години не е прекъсвал своето развитие. Заслуга за това имат шуменската общественост и подкрепата на Община Шумен, активната дейност на Общинския детски комплекс.

Празниците имат изключителен принос за развитието на българската музикална култура и завоюват национален авторитет. Участието в тях е престиж за всеки хор. Сред най-дългогодишните участници от България са Детско-девически хор “Дунавски вълни” – Русе, хор “Детска китка” – Пловдив, Детски хор “Бодра смяна”, Детски хор – гр. Добрич с диригент Захари Медникаров – 8 , Детски хор на БНР, Детски хор “Дружна песен” – Сливен, Детски хор „Милка Стоева“ – гр. Бургас, Хор на Варненските момчета и младежи, Хор на Пловдивските момчета и младежи, Хор на Софийските момчета и младежи, Детски хор “Проф. Георги Димитров” – Ямбол, Детски хор “Искра” – Казанлък и Представителен хор при Средно училище „Сава Доброплодни“ Шумен.

От 1971 до днес на Шуменска сцена се изявяват 270 хорови колектива и над 7000 деца са изпълнили над 2500 песни. Сред тях са и хорове от Русия, Украйна, Чехия, Белгия, Унгария, Япония, Македония, Полша, Румъния, Гърция, Словакия, Норвегия, Молдова.

През годините в Шумен са гостували както едни от най-добрите български хорове, така и незабравими ще останат срещите с Московския детски хор при Института за художествено възпитание с главен диригент проф. Владислав Соколов, Дебреценския детски хор – Унгария с диригент Каталин Вайсер, детските хорове от далечна Япония – хора на Токийското радио и хор “Акатомбо” от крад Кофу, детския хор от град Херсон – Украйна, детски хор от град Антверпен – Белгия, Детски хор от Болоня, Италия с диригент Мариеле Вентре, Детски хор от гр. Тахов, Чехия, Хор на момчетата от гр. Лесин, Белгия , Детски хор “Развигорче” от гр. Скопие, Македония, Хор Рапсодия – Молдова, Хор „Дарина Лада“ от Украйна, Хор на момчетата от Тронхайм, Норвегия, Девически хор Аурин, Кечкемет, Унгария и други. Специални гости на празниците през 2011 година са Младежкият оркестър от народни инструменти с диригент Димитър Базанов от Световноизвестната школа „Радост“ в Москва.

През фестивалните дни Шумен се превръща в културно средище за певци, диригенти, педагози, поети и композитори, а на творческите срещи се поставят и дискутират проблеми от областта на музикалното обучение и възпитание на нашите деца.

На Хоровите празници прозвучават 142 нови песенни творби от български композитори, като най-продуктивните автори са Филип Павлов, Петър Льондев, Петър Ступел, Александър Текелиев, Тодор Попов, Александър Танев, Константин Илиев, Любомир Денев, Георги Костов. Издадени са три сборника с песни, написани и изпълнени за първи път на фестивала в Шумен.

На Шуменските ученически хорови празници се изпълняват и няколко кантати и оратории за детски хор, оркестър, солисти и рецитатори:

- Оратория **“Древна и млада родина”**- муз. Петър Ступел, т. Георги Струмски в изпълнение на “Бодра песен” и Шуменска филхармония с диригент Венета Вичева;

- Кантата **“Дети рядом с отцами”**- муз. Юрий Чичков, в изпълнение на “Бодра песен”, Детски хор от гр. Бургас и Филхармония Шумен с диригент Венета Вичева;

- През 2015 година звучи ПЪРВОТо ИЗПЪЛНЕНИЕ В БЪЛГАРИЯ НА **MISSA BREVIS** за хор, пиано и ударни от Ambrož Čopi, с Диригент: Ambrož Čopi, в изпълнение на хор „Бодра песен“ – Шумен.

- През 2017 година се осъществява Световната премиера на специално написаната за 45-годишнината на хоровите празници **Кантата за хор и оркестър „Синьо небе от мечти“** по музика на Амброж Чопи и текстове на Мария Костадинова.

През 2015 година в чест на проф. Венета Вичева и в памет на забележителната ярка следа, която оставя в областта на българското хорово изкуство, Фондация „Венета Вичева“ учредява награда за диригентско майсторство на нейно име. Първият носител на статуетката става диригентът на хор „Детска китка“ Яна Делирадева, а през 2017 година с наградата е удостоен Ласло Дураник – диригент на хор „Аурин“ от Унгария. А членове на авторитетното жури, което определя наградата, стават Проф. Теодора Павлович, проф. Емил Янев, д-р Галина Луканова, словенския диригент Амброж Чопи. Сред гостите, тачещи и уважаващи шуменските хорови традиции, са композиторите проф. Филип Павлов, проф. Петър Льондев, Васили Макридис от Гърция, хоровите деятели и диригенти акад. Христо Недялков, проф. Емил Янев, проф. Марин Чонев, проф. Теодора Павлович, Валентин Бобевски, Борис Семерджиев, Елиянка Михайлова, д-р Валентина Георгиева, Милка Толедова, както и генералният секретар на Федерацията на хоровете към Европейския съюз Жан Пиер ван Авермаат от Белгия!

Всички те оставят своите най-добри впечатления и пожелания в Златната книга на фестивала, а **Думите на Акад. Петко Стайнов, запечатани сред кориците на тази книга през далечната 1975 година, сочат пътя на бъдещите издания на детско-юношеските войникови празници:**

“…Шумен, градът на Добри Войников, на Васил Друмев от миналото и в днешно време на Панчо Владигеров и на Веселин и Андрей Стоянови е бил винаги със здрави традиции и с буйна обществена и активна хорова самодейност. Бих казал, Шумен е бил винаги крепост на многогласното хорово пеене, такава е сега, такава трябва да остане и за в бъдеще. …”